
1. CARACTERISTICI ALE EVOLUŢIEI

GRECIEI MODERNE

 

1.1 O istorie politică tensionată

Istoria postbelică a Greciei a fost marcată de numeroase crize politice, de confruntări sângeroase aşa cum a fost războiul civil (1946-1949), încheiat cu instalarea unui regim militar, în aprilie 1967. În iulie 1974, revenirea la democraţie a constituit un moment de cotitură în istoria politică a Greciei moderne. În perioada de tranziţie, guvernul de uniune naţională, condus de Constantin Karamanlis, a avut un rol major în pregătirea alegerilor parlamentare libere, organizate pentru a desemna adunarea constituţională, în desfăşurarea referendumului naţional referitor la problema monarhiei şi în legalizarea Partidului Comunist, considerat ilegal, după 1947. În noiembrie 1974, la alegerile parlamentare au participat patru mari formaţiuni politice: la dreapta eşichierului politic şi-a făcut apariţia un nou partid, Noua Democraţie (ND), format de Constantin Karamanlis; la centru, Uniunea de Centru-Noile Forţe; Alianţa Stângii Unite care reprezenta forţele politice de stânga, alături de care apărea o nouă formaţiune politică, Mişcarea Socialistă Panelenică (PASOK) – fondată de Andreas Papandreou. Formaţiunea politică Noua Democraţie a câştigat alegerile obţinând 54,4% din voturi (216 mandate), Uniunea de Centru a obţinut 20,4% din voturi, PASOK a obţinut 13,6% din voturi, iar comuniştii 9,5% din voturi (vezi ANEXA). La referendumul organizat în decembrie 1974, majoritatea populaţiei s-a pronunţat în favoarea unei republici prezidenţiale, respingând soluţia întoarcerii regelui în ţară, rezolvându-se astfel una din problemele majore ale istoriei Greciei de după 1915.

Noua Constituţie a Greciei, elaborată în 1974, stabilea alegerea preşedintelui ţării de către Parlament, iar în iunie 1975, a fost ales preşedinte, Constantin Tsatsos, o figură proeminentă a vechii clase politice greceşti. Alegerile legislative desfăşurate în noiembrie 1977, cu un an înainte de împlinirea perioadei de patru ani, au contribuit la redresarea echilibrului dintre principalele forţe de pe scena politică elenă .

La aceste alegeri, partidul Noua Democraţie a obţinut 41,8% din voturi, în scădere faţă de rezultatele alegerilor precedente, iar Uniunea Democratică de Centru (EDIK – noul nume al Uniunii de Centru – Noile Forţe) a înregistrat o cădere importantă ce a marcat începutul sfârşitului politicii de centru în Grecia. În urma alegerilor formaţiunea PASOK şi-a dublat numărul de voturi, obţinând o pondere de 25,3%, devenind astfel a doua formaţiune politică a ţării reprezentată în Parlament.

În perioada 1977-1981, s-a înregistrat un puternic fenomen de fragmentare a forţelor politice de centru, iar Noua Democraţie a absorbit o parte importantă a oamenilor politici, ca de exemplu Constantin Mitsotakis. În 1981, sistemul politic grec dobândise o configuraţie tripartită şi se confrunta cu două provocări majore: integrarea Greciei în NATO şi aderarea la Piaţa Comună. Guvernul Karamanlis a reuşit să împlinească aceste obiective politice fundamentale pentru evoluţia Greciei moderne. În 1980, Constantin Karamanlis a fost ales preşedinte al Greciei, iar în fruntea partidului Noua Democraţie a fost ales Georgios Ralli.

În această perioadă de mari transformări economice şi social-politice, formaţiunea socialistă PASOK a reuşit să se impună pe scena politică grecească, mai ales datorită personalităţii charismatice a lui Andreas Papandreou. În anii ’80, guvernul socialist a adus schimbări noi, mai ales în domeniul politicii sociale şi a administraţiei. În politica externă, această formaţiune politică a abandonat poziţia sa iniţială, de opoziţie faţă de integrarea în Uniunea Europeană şi NATO. La alegerile legislative din 1985, formaţiunea PASOK a obţinut o victorie importantă, dar nu a dobândit majoritatea parlamentară, ceea ce a dus la lungi negocieri cu alte trei formaţiuni politice, pentru formarea unui guvern de coaliţie (condus de Xenophon Zolotas, fost guvernator al Băncii Naţionale). Acest guvern multipartid a avut sarcina dificilă de a lua decizii în probleme importante precum politica fiscală şi de mediu.

Alegerile prezidenţiale au pus în evidenţă raportul strâns de forţe din interiorul parlamentului, ceea ce a determinat decizia desfăşurării de noi alegeri parlamentare. Constantin Karamanlis (ND) a fost ales preşedinte al republicii, pentru a doua oară consecutiv.

În anii ’90, pe scena politică elenă au apărut noi forţe politice, cum ar fi Partidul Ecologist-alternativ, organizat după modelul german, care a obţinut un loc în parlament. Ulterior, el nu a reuşit să se insereze în sistemul politic grec şi, la alegerile următoare, a pierdut reprezentarea parlamentară.

În anul 1990, a fost schimbat sistemul electoral, ceea ce a determinat ieşirea de pe scena politică a acestei forţe politice, ca şi a altor partide politice mai mici. Sistemul politic elen a rămas în continuare dominat de confruntarea dintre forţele politice de stânga şi cele de dreapta, ceea ce a făcut dificilă activitatea unor guverne de coaliţie. Alegerile parlamentare din octombrie 1993 s-au desfăşurat conform unui nou mod de scrutin, ce stabilea pragul electoral de 3%. Ele s-au desfăşurat într-o perioadă marcată de o mare dezamăgire şi frustrare a electoratului, reflectată de sondajele de opinie. La aceste alegeri, formaţiunea PASOK a obţinut 46,9% din voturi, ceea ce reprezenta 170 de mandate în Parlament, iar Noua Democraţie a avut un scor electoral de 39,3%. Starea de sănătate precară a lui Andreas Papandreou a determinat alegerea, în 1996, în fruntea formaţiunii socialiste a lui Costas Simitis, ceea ce a dus la o schimbare importantă a politicii socialiste greceşti. Tendinţa de liberalizare a acţiunii politice în cadrul partidului a dus la elaborarea unei atitudini deschise, capabile să depăşească divizările şi confruntările interne. Alegerile legislative din septembrie 1996 au confirmat rolul de forţă politică dominantă a formaţiunii PASOK şi impunerea pe scena politică a personalităţii lui Costas Simitis. În această perioadă, formaţiunea Noua Democraţie s-a confruntat cu grave probleme în interiorul partidului, ceea ce a impus o reorientare programatică şi o înnoire a imaginii sale politice. Alegerile din 1996 au deschis calea unor mari schimbări politice, formaţiunea PASOK şi Noua Democraţie continuând să domine scena politică grecească. În acest context, sondajele de opinie evidenţiau însă o alienare politică generală a electoratului, dezamăgit de politic şi de măsurile luate de guvernanţi.

În ultimele decenii, procesul integrării Greciei în Comunitatea Europeană a impus partidelor politice aflate la guvernare realizarea unor reforme radicale pe plan economic, social şi politic. Consecinţele opţiunii pentru reformă au constituit sursa unor proteste puternice din partea unor categorii sociale, direct afectate de aceste măsuri. În acest context, susţinerea populară a guvernelor reformatoare a scăzut, ceea ce a făcut necesară alternanţa la putere a celor două mari partide – caracteristică principală a vieţii politice greceşti. După perioada dictaturii coloneilor (1967-1974), noua Constituţie a creat condiţiile funcţionării mecanismelor alternanţei democratice. În perioada 1974-1981 şi apoi între 1990-1993, Noua Democraţie s-a aflat la guvernare, iar în intervalele 1981-1989, 1993-2004, Mişcarea Socialistă Panelenică PASOK a condus guvernul grec, cu o scurtă perioadă (1989-1990) în care la putere s-a aflat un guvern de coaliţie.

Cele două mari formaţiuni politice, Mişcarea Socialistă PASOK şi Noua Democraţie au totalizat, la ultimele alegeri legislative din 2000, 86,5% din voturi exprimate consolidând astfel tendinţa bipolarizării vieţii politice greceşti şi posibila alternanţă la putere.

Micile partide politice existente în peisajul politic elen n-au reuşit să îşi menţină reprezentarea politică în parlament (cu excepţia Partidului Comunist (KKE) şi a Synaspismos (SYN), o grupare a intelectualilor cu orientare de stânga).

 

1.2 Schimbări actuale ale sistemului politic elen

În ultimele decenii, forţele politice greceşti au făcut eforturi considerabile de reînnoire, de asumare a marilor responsabilităţi legate de integrarea euro-atlantică a ţării. Acest proces a fost însoţit de o permanentă schimbare a liderilor, ca mişcare simbolică de întărire a poziţiei lor, de lansare a unui stil nou în politică. În acelaşi timp, aceste schimbări au permis o adaptare flexibilă la realitatea socială şi, mai ales, la momentele de criză politică ce au caracterizat întreaga istorie politică a ţării.

În actualul context politic, posibilităţile de diferenţiere între partidele politice, reprezentând forţe sociale opuse, au fost însă extrem de limitate. Problemele cele mai importante ale dezvoltării Greciei în context european, nu au lăsat prea mare câmp de afirmare unor politici diferite. Disciplina fiscală impusă de politica europeană de convergenţă, în vederea asigurării unităţii economice şi monetare, “arhitectura deschisă” impusă de exigenţele globalizării, ale comunicării de masă, ale tehnologiei informaţiei au impus soluţii politice standard care au redus marja de manevră politică.

Analiştii politici au remarcat faptul că această tendinţă de “globalizare politică” a avut drept consecinţă o reducere a capacităţii de opoziţie politică, fiind dificil de făcut distincţia între "partide convergente” şi “non-convergente" în interiorul câmpului politic elen.

Partidele guvernamentale, PASOK şi Noua Democraţie, au devenit astfel din ce în ce mai convergente în raport cu marile probleme ale evoluţiei viitoare a Greciei, limitându-se la o confruntare electorală în timpul campaniei, la centrarea pe personalităţi politice sau pe opţiunea pentru o personalitate politică sau alta. Din această perspectivă, dinamica politicii a avut la bază nu atât motive de strategii politice, ideologii diferite, ci confruntarea unor personalităţi politice importante.

În acest context, partidele non-convergente, mai ales forţele comuniste şi naţionaliste (DIKKI, Synaspismos, KKE), au avut condiţii limitate de afirmare a demersului contestatar-critic. 

Dincolo de manifestarea acestei convergenţe politice, analiştii au apreciat că în Grecia s-au menţinut mari dezechilibre sociale, financiare şi culturale care impuneau apariţia unor politici diferite. Aceste tendinţe s-au manifestat în interiorul fiecărei mari formaţiuni politice, fiind prezente poziţii, fie mult mai liberale, în cadrul Noii Democraţii, fie mult mai de stânga, în interiorul stângii progresiste, reprezentate de PASOK. Existenţa acestor “partide în care existau multitendinţe” a făcut ca, în cadrul fiecărui partid, să aibă loc regrupări temporare, confruntări între grupuri politice opuse. Ele au repus în discuţie anumite soluţii politice prezentate în cadrul congreselor, reuniunilor extraordinare ale partidelor, fiind expresia unui “pluralism organizat” capabil a asigura reprezentativitatea socială a forţelor politice elene. Presiunile de tip nonconvergent din interior au constituit modalităţi controlate de protest care au avut drept efect flexibilizarea comunicării politice, existenţa unor momente de înnoire şi schimbare politică. Un moment semnificativ a fost actuala criză din interiorul Mişcării Socialiste Panelenice, care a dus la alegerea, prin consultare populară, a lui Andreas Papandreou ca lider al acestei formaţiuni.

În contextul general al manifestării unei convergenţe politice fundamentale în probleme majore de dezvoltare a Greciei, partidele politice au încercat să-şi conserve identitatea lor istorică, valorile specifice afirmate, de-a lungul timpului, dar şi adaptarea la realizările lumii contemporane. Partidul Noua Democraţie, cu o identitate istorică conservatoare, a acordat atenţie problemelor sociale, ceea ce a făcut, uneori, să atragă chiar electorat de stânga, iar PASOK, integrând exigenţele politicii neoliberale, a determinat plecarea electoratului spre partide de stânga. Este demn de remarcat faptul că, un element caracteristic al Greciei, în spaţiul politic european, a fost fenomenul ortodoxiei politice de stânga care a dus la manifestări radicale impresionante.

Istoria politică elenă a arătat că s-a manifestat o distincţie clară între partidele aflate la putere şi partidele care evoluează în afara guvernării, care sunt cu mult mai autonome şi radicale. Partidele politice aflate la putere s-au confruntat permanent cu gestionarea pluralismului tendinţelor, asigurând cadrul unor dezbateri deschise menite a conserva unitatea şi eficacitatea partidului. Asigurarea poziţiei de partid aflat la putere a pus adesea mari probleme legate de asigurarea legitimităţii sociale şi politice. 

Analiştii apreciază că evoluţia actuală a sistemului de partide în Grecia tinde a înlocui sistemul tripartit cu un sistem bazat pe două câmpuri politice, susţinute de majorităţi pluraliste.

 

1.3 Coordonate ale procesului integrării europene a Greciei

În 1981, Grecia devenea cel de-al zecelea stat membru al Comunităţii Europene, după o perioadă de tranziţie care a durat peste 20 de ani (1961-1981). După restaurarea democraţiei de tip parlamentar, în 1974, a intrat în vigoare Acordul de asociere de la Atena, iar în 1975, noul guvern democratic a prezentat oficial candidatura Greciei pentru aderarea la Uniunea Europeană. În această perioadă de pregătire pentru integrarea europeană, partidele politice din Grecia au avut o atitudine diferită faţă de această opţiune politică majoră. Dificultăţile perioadei de tranziţie, precum şi crizele economice existente pe plan internaţional, au dus la manifestarea unor rezerve puternice din partea majorităţii partidelor politice (mai ales socialiştii, comuniştii).

Comunitatea Europeană a sprijinit politic integrarea Greciei, menţinerea stabilităţii economice şi sociale, reuşindu-se depăşirea momentelor de mare dificultate. Integrarea euro-atlantică a Greciei s-a dovedit, în cele din urmă, benefică pentru evoluţia internă şi internaţională, iar partidele politice şi-au schimbat, treptat, atitudinea faţă de procesul integrării, considerându-l astăzi un element vital al evoluţiei ţării.

Influenţat de exigenţele integrării, întregul sistem politic a suferit schimbări esenţiale, înnoindu-se sistemul instituţional, relaţiile stat/societate, implicarea societăţii civile în deciziile politice majore. Din 1988, a început reforma administrativă care a acordat o mai mare autonomie autorităţilor locale, iar noul plan Capodistrias a reprezentat o tentativă de reorganizare administrativă, prin reducerea numărului comunelor şi creşterea ponderii municipalităţilor.

Obiectivul modernizării rolului statului, al influenţei sale asupra societăţii, a reprezentat un element central al politicii de integrare. În perioada de preaderare, problema coordonării procesului de integrare a revenit Ministerului Coordonării (devenit, în 1983, Ministerul Economiei Naţionale) care menţinea legătura permanentă cu instituţiile Comunităţii Europene. După aderare, Ministerul Afacerilor Externe a preluat misiunea reprezentării Greciei în relaţia cu instituţiile europene, celelalte ministere participând la consiliile sectoriale, coordonate de acest minister. De-a lungul timpului, sectorul economic a dobândit o importanţă strategică, reuşindu-se ca, în anii ’90, Grecia să obţină rezultate macro-economice remarcabile care i-au permis integrarea, în 2001, în Uniunea Economică şi Monetară.

Aplicarea dreptului comunitar a înregistrat şi numeroase momente dificile, în perioada 1981-1985, înregistrându-se 108 situaţii de încălcare a dreptului comunitar, sesizate de Comisia Europeană. În deceniul 1982-1992, parlamentul grec a adoptat, în mai multe etape, legislaţia comunitară (2500 reglementări, directive de aplicare, guvernului revenindu-i misiunea implementării acestora). În cadrul Parlamentului, a funcţionat un Comitet permanent pe probleme europene, cu componenţă mixtă (14 deputaţi, 14 membri ai Parlamentului European), condus de vicepreşedintele Camerei, care a deliberat în probleme instituţionale, a coordonat relaţia dintre Cameră şi Parlamentul European, precum şi încorporarea legislaţiei europene în legislaţia greacă.

Este demn de remarcat faptul că, în perioada 1980-1990, datele eurobarometrelor au pus în evidenţă sprijinul majoritar acordat de populaţie procesului integrării (în perioada 1980-1990 sprijinul era de 67%, în 1993 de 79%, iar în 1997 de 80% ).

În procesul integrării, Grecia a beneficiat de un puternic sprijin comunitar, majoritatea fondurilor europene fiind atrase prin intermediul Programelor mediteraneene de integrare, alocate celor trei ţări din sudul Europei (Grecia, Spania şi Portugalia), pe o perioadă de 7 ani (1985-1992), în valoare de 6,6 miliarde ECU. Ulterior, au fost puse în aplicare şi alte programe europene de susţinere a unor regiuni mai puţin dezvoltate din Europa, de care Grecia a beneficiat în această perioadă (pachete Delors). Majoritatea resurselor au fost distribuite în domeniul agricol, pentru adaptarea la exigenţele Politicii Agricole Comune (500 miliarde de drahme pe an) şi în sectorul educaţiei şi învăţământului. Tratatul Uniunii Europene a permis folosirea Fondurilor de Coeziune (15,1 miliarde ECU pentru perioada 1992-1999, din care 16-20% au revenit Greciei) ceea ce a permis îndeplinirea criteriilor de convergenţă, în anul 2001. Actualmente, Grecia este preocupată de consolidarea rolului său în cadrul Uniunii Europene, de asigurarea unui ritm de dezvoltare care să-i permită o nouă dinamică socială, capabilă a moderniza profund societatea. În noul mediu internaţional, Grecia şi-a propus întărirea dimensiunii economice, o administraţie modernă şi eficace, realizarea unui stat social just şi viabil. În acest context, Grecia va putea participa, cu propriile poziţii constructive, la evoluţiile noii realităţi europene.

 

 

 

 

1.4 O politică externă şi de securitate specifică noului context internaţional

Aflată la intersecţia a trei continente, la întrepătrunderea unor culturi diferite, Grecia are o identitate aparte ce îi asigură statutul de “punte de legătură” între diferite naţiuni ale lumii. Ca stat european modern, Grecia este membră a Uniunii Europene şi a Alianţei Nord Atlantice, participând la acţiunile desfăşurate în favoarea păcii, a securităţii, a stabilităţii şi prosperităţii în lume. În acelaşi timp, Grecia are un rol important în procesul de cooperare în Europa de Sud-Est. Ea a iniţiat, în 1997, Conferinţa asupra Balcanilor care se desfăşoară în fiecare an. Conform politicii sale europene, Grecia este, actualmente, foarte preocupată de găsirea unor modalităţi adecvate care să-i permită asumarea unui rol important în Europa modernă.

Interesele geostrategice ale Greciei au impus întărirea dimensiunii euroatlantice a politicii sale externe şi de securitate – menţionate în strategia naţională de apărare. Conform acesteia, obiectivul principal al politicii de apărare îl constituie întărirea securităţii prin acţiuni combinate în domeniul diplomaţiei apărării, dar şi în domeniul politicii externe, întărind rolul constructiv pe care îl va avea Grecia în Mediterana şi în Balcani. În acest sens, Grecia s-a angajat să respecte tratatele şi acordurile internaţionale, în special Charta Naţiunilor Unite şi Actul Final de la Helsinki, conform cărora sunt considerate închise problemele de frontiere (mai ales în diferendele cu Turcia).

În problema cipriotă, Grecia susţine că este necesară găsirea unei soluţii politice adecvate prin contribuţia comunităţii internaţionale şi, în principal, a Uniunii Europene şi O.N.U. În 1990, Ciprul a depus candidatura la aderarea la Uniunea Europeană, iar în 1995 a început negocierile pentru aderare, ceea ce a permis deschiderea unui dialog structurat între Cipru şi Uniunea Europeană. Acest dialog a constituit un catalizator important pentru încercarea de a găsi o soluţie adecvată problemei cipriote, în contextul în care şi Turcia a devenit candidată la aderare. Grecia apreciază că aderarea la marea familie europeană poate deschide noi perspective soluţionării problemei statutului politic al insulei.

La începutul secolului XXI, Grecia s-a angajat activ în procesul de stabilizare şi reconstrucţie a Europei de Sud-Est, schimbându-şi în mod semnificativ relaţiile cu Turcia şi consolidând parteneriatul cu SUA. Schimbările produse în noul context geopolitic, complexitatea mediului internaţional, diversitatea riscurilor şi noile oportunităţi au constituit obiectul de studiu al mediilor diplomatice greceşti. Concluziile acestor studii au stat la baza elaborării unei strategii naţionale de securitate şi a lansării unor iniţiative politice importante în regiune. Din punct de vedere economic, Grecia a încercat să valorifice oportunităţile oferite de Procesul de la Barcelona şi a devenit un actor important în realizarea marilor proiecte de infrastructură din regiunea Balcanilor, a Mării Negre şi din spaţiul mediteranean.

După evenimentele din 11 septembrie 2001, confruntările cu provocările lansate de noile forme de terorism, inclusiv cu activitatea organizaţiei 17 Noiembrie, au impus luarea unor măsuri speciale de către forţele de securitate, o abordare multilaterală a acestor mari probleme ale contemporaneităţii.

 

2. ALEGERILE LEGISLATIVE DIN MARTIE 2004

 

2.1. Un context social-politic marcat de dificultăţile reformei

În ultimii douăzeci de ani, Grecia a trebuit să îndeplinească condiţiile integrării în structurile euroatlantice, realizând reformele necesare modernizării sale.

După câştigarea alegerilor legislative din aprilie 2000, Mişcarea socialistă PASOK, aflată la putere din 1993, a acordat prioritate realizării reformelor economice, sociale şi politice în vederea integrării în zona euro. Reformele în domeniul securităţii sociale, al fiscalităţii şi al administraţiei au pus cele mai mari probleme guvernului socialist, condus de Costas Simitis. La începutul anului 2001, guvernul a demarat o reformare profundă a sistemului de pensii, ceea ce a antrenat declanşarea unor mari manifestaţii de protest ale sindicatelor, în primăvara aceluiaşi an. Reforma fiscală propusă de guvern a declanşat, de asemenea, mari proteste ale opiniei publice şi nu a reuşit să realizeze limitarea economiei subterane. Începând din anul 2001, economia elenă a trebuit să menţină marile echilibre, să îndeplinească exigenţele participării ei la zona euro (ritmul creşterii economice a fost de 4,1%, rata inflaţiei 3,7%, şomaj 8,9% etc.). O provocare majoră a constituit-o organizarea Jocurilor Olimpice de la Atena, din 2004, care a implicat investiţii de aproximativ 3,2 miliarde euro (pentru care statul grec a făcut împrumuturi importante). Procesul de privatizare a creat, de asemenea, mari dificultăţi, mai ales datorită procedurilor foarte complicate (ex. Şantierele navale Skaramanga, compania aeriană Olympic).

Charta convergenţei elaborată de guvern, în septembrie 2003, cuprindea foaia de parcurs pentru perioada 2004-2008, conform căreia, oricare guvern aflat la conducere, va trebui să accelereze convergenţa pe plan economic şi social, limitând, în acelaşi timp, inegalităţile sociale şi de dezvoltare între diferite regiuni. Conform Chartei, obiectivele majore ale oricărui partid aflat la guvernare vor fi: creşterea locurilor de muncă, scăderea şomajului la 6% în 2008, creşterea salariilor (90% din salariul mediu european), asigurarea unor pensii complementare şi a unor pensii minime la nivel european, combaterea sărăciei. Un alt obiectiv prioritar va fi deschiderea economiei elene spre exterior prin creşterea productivităţii şi prin accelerarea reformelor structurale în economie.

Această agendă economico-socială, apreciată de analişti ca de “mare risc”, va fi o constantă a politicii viitorului guvern şi va impune modernizarea sistemului politic. Ea a constituit de fapt şi miza politică principală a alegerilor legislative din martie 2004.

2.2. Alegerile legislative – moment decisiv 

al evoluţiei politice viitoare


Conform Constituţiei, Grecia are un sistem instituţional specific, în care parlamentul şi primul-ministru al guvernului deţin un rol important în luarea deciziilor politice.


Parlamentul elen este un parlament monocameral – Camera Deputaţilor – ce dispune de 300 de locuri, numărul mandatelor fiind stabilit exact, prin lege. Ocuparea acestor locuri se face prin sufragiu direct, universal si secret, la care participă toţi cetăţenii cu drept de vot. Exercitarea dreptului la vot este obligatorie, legea fixând excepţiile şi sancţiunile, în caz de neparticipare.


Deputaţii sunt aleşi pentru un mandat de patru ani. Dacă pe perioada ultimului an al mandatului , un loc de parlamentar devine vacant, acesta nu va fi ocupat până la viitoarele alegeri, cu condiţia ca numărul locurilor vacante să nu fie mai mare de o sută.


Conform prevederilor constituţionale, preşedintele Republicii este ales de către Camera Deputaţilor, pentru o perioadă de cinci ani. Preşedintele trebuie să obţină votul a cel puţin două treimi din numărul total al membrilor Parlamentului, în trei tururi de scrutin. În condiţiile în care nici după al treilea tur de scrutin nu se îndeplineşte majoritatea necesară, Camera Deputaţilor va fi dizolvată şi se vor desfăşura noi alegeri legislative.


În istoria politică elenă au existat astfel de situaţii, ceea ce demonstrează că alegerile legislative reprezintă un moment decisiv al configurării sistemului politic. Formaţiunile politice câştigătoare în alegeri beneficiază de avantajele acestui sistem politic care permite asigurarea unei majorităţi confortabile în Parlament, ceea ce facilitează realizarea propriului program politic.


Revizuirea Constituţiei, din 1986, a întărit rolul primului-ministru, conferindu-i puteri politice suplimentare, amplificând puterea sa decizională, mai ales atunci când formaţiunea sa politică deţine majoritatea absolută în Parlament.


În actualul context social-politic, realizarea programului de reformă, îndeplinirea condiţiilor de convergenţă, impun cu necesitate existenţa unui sistem politic stabil, capabil a răspunde eficient şi rapid exigenţelor europene. Din această perspectivă, rezultatele alegerilor legislative, din martie 2004, reprezintă o importanţă politică decisivă pentru evoluţia Greciei contemporane.

2.3. Noua Democraţie – program pentru o nouă guvernare

Programul electoral al Noii Democraţii a avut ca temă centrală relaţia dezvoltare - locuri de muncă - justiţie socială şi prevedea realizarea unor reforme concrete în vederea creşterii competitivităţii întreprinderilor, relansarea pieţei muncii, ameliorarea nivelului de trai al cetăţenilor, privatizarea întreprinderilor publice şi băncilor.

Pe plan social, partidul stabilea ca prioritate creşterea alocaţiilor de solidaritate socială (EKAS) pentru pensiile mai mici, creşterea pensiilor agricultorilor, măsuri de favorizare a angajării tinerilor etc.

Noua Democraţie se angaja să desfăşoare un dialog cu partenerii sociali pe problema convenţiilor colective şi a timpului de muncă, precum şi în legătură cu revizuirea statutului unor profesiuni cu grad mare de risc.

Reforma fiscală a constituit o temă importantă a programului economic vizându-se simplificarea şi eficientizarea sistemului fiscal. Programul prevedea în mod special liberalizarea completă a pieţelor, un plan vast de privatizare a sistemului bancar, cu excepţia Băncii Agricole.

Programul partidului prevedea, de asemenea, crearea unor noi servicii capabile a răspunde rapid iniţiativelor private de afaceri şi reformarea întreprinderilor de utilitate publică (poşta, serviciul apelor, electricitatea).

Preşedintele partidului, Costas Karamanlis, promitea în campania electorală, angajarea unui “contract de onoare” referitor la politica specifică fiecărui grup social, astfel încât să fie pusă în evidenţă responsabilitatea politică şi să se stabilească cadrul dialogului permanent cu electoratul.

Programul său electoral pentru Atena, intitulat Charta pentru Atica conţinea coordonatele dezvoltării urbanistice a capitalei, soluţii pentru marile probleme ale metropolei: problema circulaţiei, extinderea metroului, construcţia unor mari parcări, înfiinţarea unui bilet unic de călătorie valabil 24 de ore, lărgirea parcului de maşini de transport în comun, poluarea oraşului, securitatea cetăţenilor etc.

În luna februarie 2004, a avut loc la Atena reuniunea Partidului Popular European (PPE) în vederea elaborării unei poziţii comune la Summit-ul european de primăvară ce va avea loc între 25-26 martie la Bruxelles. Această reuniune la vârf a avut şi o dimensiune simbolică, afirmând sprijinul forţelor politice de centru-dreapta europene acordat partidului condus de Constantin Karamanlis.

La întâlnire s-a subliniat faptul că “forţele politice reprezentate de Partidul Popular sunt majoritare în Europa şi vor fi şi mâine” iar liderul elen a fost apreciat ca un om politic dotat cu mari calităţi, profund cunoscător al problemelor europene, adept al viziunii “O Europă pentru toţi cetăţenii”.

Într-un interviu acordat în timpul campaniei electorale, liderul formaţiunii Noua Democraţie sublinia ideea că schimbarea necesară Greciei viitoare nu poate fi înfăptuită decât de un guvern nou care va include “noi figuri politice pentru o politică diferită de cea a trecutului, care să se adreseze tuturor grecilor”.

Apelul electoral chema cetăţenii să aleagă o nouă politică economică, o nouă guvernare bazată pe “transparenţă, stabilitate şi siguranţă”, pe “şanse egale pentru toţi”, pe o “nouă modalitate de a vedea lucrurile”.

În cadrul campaniei electorale, Programul de guvernare anunţat de Costas Karamanlis cuprindea patru coordonate importante:

· puternică opţiune europeană;

· normalizarea relaţiilor greco-turce;

· investiţii şi crearea de locuri de muncă;

· reforma administraţiei publice în vederea debirocratizării şi eliminării corupţiei.

Referitor la problema cipriotă, noul premier a subliniat faptul că ea este o problemă internaţională, iar Secretarul general ONU a iniţiat un plan de rezolvare a acestei probleme.

 

2.4. Programul electoral socialist – noi idei politice

În anii ’90, Costas Simitis a lansat ideea unui "nou model socialist" care a dat o nouă orientare politicii de stânga. Noul model se îndepărta de teoria “statului providenţă”, pentru a putea îndeplini criteriile de convergenţă ale Uniunii Economice şi Monetare (EMU). Conform acestui model, noile reguli economice ale economiei libere de piaţă şi ale mişcării capitalurilor impuneau iniţierea unui dialog social permanent pentru a accepta “intrarea într-o eră a adaptării la evoluţia europeană”. Această tentativă a fost greu de îndeplinit, iar în perioada următoare au avut loc numeroase greve de mare amploare. Partidele de stânga au criticat în mod constant politica Mişcării PASOK, acuzată ca fiind, de fapt, un partid de dreapta, reacţionar şi cosmopolit, cu acelaşi program politic ca şi Noua Democraţie. 

Perioada guvernării a dus la obţinerea unor rezultate remarcabile dar şi la efecte politice contradictorii. Încă din luna decembrie 2003, sondajele de opinie indicau faptul că opinia publică opta pentru o nouă conducere a Mişcării Socialiste PASOK, eventualitate pusă în dezbatere de premierul Costas Simitis. Pentru prima dată în istoria partidului, noul lider al PASOK a fost ales, prin consultarea populară a membrilor şi simpatizanţilor săi, la care au participat peste un milion de persoane.

Uzura politică a Mişcării Socialiste PASOK, aflată la putere din 1993, a fost provocată şi de numeroasele scandaluri legate de personalităţi ale lumii financiare, apropiate guvernului.

În luna ianuarie 2004, premierul Costas Simitis şi-a prezentat demisia, fiind ales, prin vot universal, ca preşedinte, Georgios Papandreou. Prin această mişcare politică, cu mare efect mediatic, partidul a dorit să demonstreze că este “un partid deschis cetăţenilor, că aceştia au dreptul de a-şi exprima opinia". Această decizie politică a fost luată în condiţiile în care, în sondajele de opinie, socialiştii erau devansaţi de formaţiunea politică Noua Democraţie cu peste 7 procente. Schimbările importante făcute în cadrul Congresului extraordinar al PASOK, din luna februarie 2004, au făcut ca situaţia preelectorală să rămână însă neschimbată. La Congresul socialist, noul lider, Georgios Papandreou, a prezentat programul său politic care anunţa “schimbări radicale şi noi idei politice”. Conştient de responsabilitatea politică ce revenea celei de-a treia generaţii din istoria partidului (după Andreas Papandreou şi Costas Simitis), noul preşedinte anunţa noile obiective politice propuse pentru a edifica, în viitor, Grecia modernă. Referindu-se la problema fundamentală a democraţiei, participarea cetăţeanului la viaţa politică, Georgios Papandreou sublinia rolul deosebit al implicării active a cetăţenilor, a colectivităţilor locale şi a societăţii civile, reprezentate de organizaţiile non-guvernamentale. Conform programului său politic, se impunea o nouă relaţie între stat şi cetăţean, “statul fiind de fapt în serviciul cetăţenilor săi”, ceea ce implică afirmarea unor noi mentalităţi şi tipuri de guvernare.

Programul politic menţiona cele patru obiective esenţiale ale politicii socialiste: valorificarea capitalului uman (forţa de muncă şi educaţia), distribuirea venitului către categoriile defavorizate, relansarea capacităţilor de producţie şi menţinerea stabilităţii macroeconomice printr-un nou sistem de impozitare şi creşterea capacităţii de investiţii.

Noul lider socialist a subliniat nevoia reînnoirii partidului, întrucât “noile idei nu pot supravieţui în structuri învechite”. În acest context, noul partid trebuia să devină un adevărat “biotop al ideilor şi iniţiativelor politice”. În acest context, un rol deosebit revenea cadrelor de partid care vor trebui să-şi afirme iniţiativa astfel încât “să revoluţioneze democraţia, având poporul ca protagonist.” Conform acestei deschideri, Mişcarea PASOK urma să devină un spaţiu politic deschis, capabil a reuni forţele politice de stânga, centru-stânga şi de centru-dreapta pentru realizarea obiectivelor ce vizau construcţia “Greciei de mâine”. 

Elementul central al programului electoral socialist l-a constituit programul său economic care cuprindea cinci probleme economice importante: accelerarea procesului convergenţei economice; crearea unui mediu favorabil pentru investiţii; asigurarea stabilităţii sistemului fiscal; asigurarea condiţiilor pentru ca toţi cetăţenii să beneficieze de dreptul la educaţie; repartizarea echitabilă a venitului naţional în favoarea tinerilor, a categoriilor şi regiunilor defavorizate. 

Noul contract politic prevede trei mari reforme: reforma statului, o nouă relaţie cu cetăţeanul şi descentralizare; reforma sistemului de protecţie socială (a pensionarilor, a persoanelor cu handicap, a şomerilor); reforma educaţiei şi culturii. 

 

În timpul campaniei electorale, Mişcarea PASOK a prezentat diferitele teme ale programului său politic, organizând mitinguri electorale în toată ţara. La şantierele navale Elefsina a fost prezentat angajamentul pentru protecţia muncitorilor, în contextul manifestării efectelor negative ale mondializării. O atenţie deosebită s-a acordat marginalizării diferitelor categorii de muncitori, combaterii unor fenomene de dezumanizare specifice lumii contemporane etc. În acest context programul electoral socialist conţinea principalele axe ale politicii sociale astfel încât “fiecare să-l înţeleagă şi să-l sprijine pe celălalt”. Programul PASOK prevedea o creştere a veniturilor, scăderea şomajului la 6%, o apropiere a veniturilor obţinute de femei şi bărbaţi, asigurarea securităţii la locul de muncă. La Atena, a fost prezentat programul de protecţie a persoanelor de vârsta a treia, subliniindu-se nevoia reconstruirii unor relaţii noi între locuitorii diferitelor cartiere, “redând căldura umană specifică oraşului”, prin organizarea unor Centre de protecţie persoanelor de vârsta a treia, capabile de a schimba atitudinea şi mentalităţile faţă de acestea.

În timpul campaniei electorale, preşedintele partidului socialist a reafirmat preocuparea pentru destinul european al Greciei, chemând poporul grec la îndeplinirea acestei construcţii naţionale în viitorii patru ani, perioada crucială în evoluţia ţării. Analiştii au remarcat faptul că mişcarea socialistă PASOK a promovat elementele fundamentale ale social-democraţiei contemporane, încercând să fie în permanentă schimbare, pentru găsirea “unui viitor mai bun pentru toţi” şi pentru afirmarea unei reale democraţii participative. Această încercare de înnoire politică a fost însă limitată de consecinţele uzurii politice determinate de lunga perioadă de guvernare.

 

2.5. Rezultatele alegerilor legislative şi semnificaţia lor politică

Conform rezultatelor oficiale ale alegerilor legislative desfăşurate la 7 martie 2004, formaţiunea politică Noua Democraţie a obţinut 45,5% din voturi (165 de mandate), ceea ce reprezintă o majoritate absolută în noul parlament grec. Mişcarea socialistă PASOK a fost marea învinsă a acestor alegeri obţinând aproximativ 40,5% din voturi (117 mandate), liderul ei, Georgios Papandreou, nereuşind să schimbe situaţia electorală, anterioară desfăşurării alegerilor.

Partidul Comunist (KKE) s-a situat pe locul al treilea, cu 5,81% din opţiunile de vot (12 mandate), iar coaliţia SYN (Synaspismos) a depăşit cu puţin pragul electoral de 3%, necesar menţinerii în Parlament, beneficiind de 6 mandate. 

În primele declaraţii făcute după anunţarea rezultatelor alegerilor, Costas Karamanlis, liderul formaţiunii Noua Democraţie, a afirmat că va realiza un guvern flexibil, tânăr, care va avea ca priorităţi imediate negocierile în vederea reunificării Ciprului şi încheierea lucrărilor pentru desfăşurarea Jocurilor Olimpice, lucrări aflate în mare întârziere. Referindu-se la problema cipriotă, Costas Karamanlis a promis că va face tot posibilul pentru găsirea unei soluţii “juste, operaţionale şi europene”.

Liderul mişcării socialiste PASOK, Georgios Papandreou a recunoscut înfrângerea în alegeri, dorindu-i rivalului său conservator, Costas Karamanlis," succes pentru binele Greciei". 

Victoria în alegeri a conservatorilor eleni confirmă orientarea spre centru-dreapta a politicii europene, Grecia alăturându-se astfel unor ţări precum Austria, Danemarca, Spania, Franţa sau Italia.

După desfăşurarea alegerilor legislative, în Grecia s-a realizat alternanţa la putere, prin victoria unei formaţiuni politice de centru-dreapta, decise să înfăptuiască dezideratele modernizării Greciei şi ale integrării europene. Constantin Karamanlis, nepotul marelui om de stat cu acelaşi nume, fost preşedinte al Greciei şi fondatorul Noii Democraţii, va fi, la 47 de ani, cel mai tânăr premier al Greciei. Analiştii au apreciat că atuul său electoral a fost faptul că a fost mai convingător în ceea ce priveşte problemele cotidiene ale grecilor: şomajul, birocraţia, corupţia, carenţele sistemului de sănătate şi educaţie publică. Noul lider a reuşit să pună în evidenţă filonul popular al partidului de orientare creştin-democrată, ataşat economiei sociale de piaţă. Tânărul Constantin Karamanlis a reuşit să recentreze partidul, depăşind vechile orientări mai conservatoare din cadrul partidului. S-a apreciat că discursul său politic a reuşit să cucerească electoratul popular şi agricol, a celor nemulţumiţi de socialiştii consideraţi ca “noii îmbogăţiţi” ai societăţii. Cu un program electoral caracterizat de un liberalism temperat, preocupat de problemele sociale, partidul Noua Democraţie a reuşit să îşi lărgească susţinerea electorală.

Politologul Takis Kafetis aprecia că acest partid a reuşit, pentru prima dată, să realizeze o breşă în mediile sociale de centru. Pe de altă parte, partidul Noua Democraţie a beneficiat de votul sancţiune contra PASOK, dat de electoratul dezamăgit de guvernarea anterioară.

În ultimii 22 de ani, socialiştii s-au aflat la guvernare 19 ani, ceea ce a produs o uzură politică, determinantă în acest scrutin electoral. Conform opiniei analiştilor, rezultatele obţinute pe planul realizării reformelor nu au putut contrabalansa efectele negative ale activităţii “statului PASOK”, însoţit de clientelism şi afacerism. Analiştii au subliniat că victoria Noii Democraţii a fost generată de “valul de nemulţumire populară” şi de “aroganţa celor din PASOK”.

 

2.6. Principalele coordonate ale activităţii noului guvern

După victoria sa în alegeri, noul premier a anunţat că “la aceste alegeri nu există învingători şi învinşi”, noul guvern “încercând să fie un guvern al tuturor grecilor”. Noul guvern va trebui să se confrunte cu problemele realizării în continuare a reformei şi cu raporturile de forţă dintre puternicele personalităţi din interiorul partidului. Sistemul electoral elen favorizează partidele politice câştigătoare, astfel încât partidul Noua Democraţie va deţine o majoritate absolută în parlament, ceea ce îi va permite să ia deciziile politice preconizate de programul de guvernare.

Noul premier a lansat un apel la unitate către toţi cetăţenii greci, promiţând că “va deschide o nouă pagină în construcţia unui viitor mai bun pentru toţi”. El a menţionat ca priorităţi politice interne: educaţia şi cultura, dezvoltarea tuturor regiunilor Greciei, asigurându-se prosperitate şi locuri de muncă pentru toţi, o politică agricolă bazată pe competitivitate. Liderul conservator, Costas Karamanlis, a subliniat că va continua, în noile circumstanţe politice, principalele coordonate ale evoluţiei anterioare, pentru progresul societăţii greceşti moderne. Conform coordonatelor programului de guvernare anunţat, din punct de vedere economic, noul guvern va încerca să consolideze bugetul, limitând cheltuielile publice. Vor fi elaborate iniţiative de susţinere a creşterii economice, va fi reformat sistemul fiscal, astfel încât să fie mai simplu şi mai eficient în combaterea corupţiei. În sectorul public va fi introdus sistemul meritocraţiei şi va fi reorganizată administraţia, astfel încât să fie eliminate vechile structuri corupte.

Pe plan extern, dosarele cele mai importante vor fi realizarea unificării Ciprului şi organizarea Jocurilor Olimpice.

Preşedintele Greciei, Constantinos Stephanopoulos, l-a numit, pe 8 martie 2004, pe liderul partidului Noua Democraţie, Costas Karamanlis, în funcţia de premier al statului elen. Noul prim ministru al Greciei, Costas Karamanlis, a anunţat componenţa cabinetului de la Atena şi şi-a asumat portofoliul de la Ministerul Culturii pentru a coordona direct pregătirile pentru ediţia din 2004 a Jocurilor Olimpice care vor fi găzduite de Grecia în perioada 13-29 august. Cu ocazia organizării de către Grecia a Jocurilor Olimpice a fost creat un portofoliu special de ministru al Olimpiadei, funcţie în care a fost numit şeful Comitetului de organizare al Olimpiadei, Gianna Angelopulos-Daskalaki.

Un alt portofoliu important pentru desfăşurarea în siguranţă a Olimpiadei este cel al internelor, care a revenit lui Giorgios Vulgarakis, 48 de ani, profesor de economie, care a ocupat funcţia de adjunct al ministrului mediului în guvernul conservator din perioada 1990-1993.

În funcţia de ministru de externe a fost numit Petros Molyviatis, 75 de ani, un veteran al diplomaţiei elene, responsabil cu relaţiile internaţionale şi cu apărarea din cadrul Partidului Noua Democraţie. Petros Molyviatis va avea printre alte responsabilităţi şi negocierile privind reunificarea Ciprului în conformitate cu planul propus de secretarul general al Organizaţiei Naţiunilor Unite, Kofi Annan.

Portofoliul apărării a revenit lui Spilios Spiliotopulos, 57 de ani, fost pilot de vânătoare care şi-a exersat deja experienţa în domeniul militar în perioada 1992-1993 când a ocupat funcţia de secretar de stat în Ministerul Apărării şi este, la rândul său, un membru important al partidului câştigător în alegeri.

Ministrul Economiei şi al Finanţelor este condus de Giorgios Alogoskufis, 48 de ani, un economist recunoscut, format profesional la Londra şi care se află la originea programului economic al Partidului Noua Democraţie. Şeful executivului de la Atena a dispus crearea unui nou portofoliu ministerial, cel al turismului şi a desfiinţat Ministerul pentru Presă.

 

 

 

 

ANEXA 

 

Rezultatele alegerilor legislative din Grecia în perioada 1952 - 2000

 

	16 noiembrie 1952
	% voturi
	mandate

	Alerta Greacă 
	49
	247

	Uniunea Partidelor de Centru 
	34
	51

	Stânga Democratică Unită (EDA)
	10
	0

	Primul Ministru: Alexandre Papagos
	 
	 

	 
	 
	 

	19 februarie 1956
	 
	 

	Uniunea Naţională Radicală (ERE)
	47
	165

	Uniunea Democratică
	48
	132

	Primul Ministru: Constantinos Karamanlis
	 
	 

	 
	 
	 

	11 martie 1958
	 
	 

	Uniunea Naţională Radicală (ERE)
	41
	171

	Stânga Democratică Unificată (EDA)
	24
	79

	Partidul Liberal 
	21
	46

	Primul Ministru: Constantinos Karamanlis
	 
	 

	 
	 
	 

	29 octombrie 1961
	 
	 

	Uniunea Naţională Radicală (ERE)
	51
	176

	Uniunea de Centru
	34
	100

	Stânga Democratică Unificată (EDA)
	115
	24

	Primul Ministru: Constantinos Karamanlis
	 
	 

	 
	 
	 

	3 noiembrie 1963
	 
	 

	Uniunea de Centru (EK)
	42
	138

	Uniunea Naţională Radicală (ERE)
	39
	132

	Stânga Democratică Unificată (EDA)
	14
	28

	Primul Ministru: Georges Papandreou
	 
	 

	 
	 
	 

	16 februarie 1964
	 
	 

	Uniunea de Centru (EK)
	53
	171

	Uniunea Naţională Radicală (ERE)
	35
	107

	Primul Ministru: Georges Papandreou
	 
	 

	 
	 
	 

	21 aprilie 1967 – 24 iulie 1974: DICTATURĂ MILITARĂ
	 
	 

	 
	 
	 

	17 noiembrie 1974
	 
	 

	Noua Democraţie (ND)
	54
	220

	Uniunea de Centru (EK)
	20
	60

	Mişcarea Socialistă Panelenică (PASOK)
	14
	12

	Stânga Unificată
	10
	8

	Primul Ministru: Constantinos Karamanlis
	 
	 

	 
	 
	 

	20 noiembrie 1977
	 
	 

	Noua Democraţie (ND)
	42
	171

	Mişcarea Socialistă Panelenică (PASOK)
	25
	93

	Uniunea Democratică de Centru (EDIK)
	12
	16

	Partidul Comunist Grec (KKE)
	9
	11

	Câmpul Naţional (EP)
	7
	5

	Coaliţia Progresistă de Stânga (SAP)
	3
	2

	Primul Ministru: Constantinos Karamanlis (înlocuit cu Georges Ralli)
	 
	 

	 
	 
	 

	19 octombrie 1981
	 
	 

	Mişcarea Socialistă Panelenică (PASOK)
	42
	172

	Noua Democraţie (ND)
	36
	115

	Partidul Comunist Grec (KKE)
	11
	13

	Primul Ministru: Andreas Papandreou
	 
	 

	 
	 
	 

	3 iunie 1985
	 
	 

	Mişcarea Socialistă Panelenică (PASOK)
	46
	161

	Noua Democraţie (ND)
	41
	126

	Partidul Comunist Grec (KKE)
	10
	12

	Partidul Comunist Grec – Interior (KKE-E)
	2
	1

	Primul Ministru: Georges Papandreou
	 
	 

	 
	 
	 

	18 iunie 1989
	 
	 

	Noua Democraţie (ND)
	44
	144

	Mişcarea Socialistă Panelenică (PASOK)
	39
	125

	Coaliţia Progresistă de Stânga (SAP)
	13
	28

	Primul Ministru: Tzannis Tzannetakis (coaliţia conservatoare /comunistă)
	 
	 

	 
	 
	 

	6 noiembrie 1989
	 
	 

	Noua Democraţie (ND)
	46
	148

	Mişcarea Socialistă Panelenică (PASOK)
	41
	128

	Coaliţia Progresistă de Stânga (SAP)
	11
	21

	Primul Ministru: Xenophon Zolotas (guvern ecumenic)
	 
	 

	 
	 
	 

	8 aprilie 1990
	 
	 

	Noua Democraţie (ND)
	47
	150

	Mişcarea Socialistă Panelenică (PASOK)
	39
	123

	Coaliţia Progresistă de Stânga (SAP)
	10
	19

	Alternativele Ecologiste
	0,8
	1

	Reînnoirea Democratică
	0,6
	1

	Independenţi
	1
	4

	Primul Ministru: Constantinos Mitsotakis
	 
	 

	 
	 
	 

	10 octombrie 1993
	 
	 

	Mişcarea Socialistă Panelenică (PASOK)
	46,88
	170

	Noua Democraţie (ND)
	39,30
	111

	Primăvara Politică
	4,87
	10

	Partidul Comunist Grec (KKE)
	4,54
	9

	Coaliţia Progresistă de Stânga (SAP)
	2,94
	0

	Primul Ministru: Andreas Papandreou
	 
	 

	 
	 
	 

	22 septembrie 1996
	 
	 

	Mişcarea Socialistă Panelenică (PASOK)
	41,49
	162

	Noua Democraţie (ND)
	38,12
	108

	Partidul Comunist Grec (KKE)
	5,61
	11

	Coaliţia Progresistă de Stânga (SAP)
	5,12
	10

	Mişcarea Socialistă a Egalităţii Sociale
	4,43
	9

	Primul Ministru: Constantinos Simitis
	 
	 


 

 

 

Rezultatele alegerilor legislative din 9 aprilie 2000

	Partide
	Voturi
	%
	Mandate

	Mişcarea Socialistă Panelenică (PASOK)
	3.007.596
	43,79
	158

	Noua Democraţie (ND)
	2.935.196
	42,74
	125

	Partidul Comunist Grec (KKE)
	379.454
	5,52
	11

	Coaliţia Progresistă de Stânga (SAP)
	219.880
	3,20
	6

	DIKKI
	184.598
	2,69
	0

	Alte partide
	141.287
	2,06
	0


 

 Rata participării la vot la alegerile legislative în perioada 1981-2000

  

	Data
	Total electorat
	Total votanţi
	Participare %
	Absenteism %

	18 octombrie 1981
	7.059.778
	5.753.478
	81,49
	18,51

	2 iunie 1985
	8.008.647
	6.422.466
	80,19
	19,81

	5 noiembrie 1989
	8.425.212
	6.799.485
	80,70
	19,30

	18 iunie 1989
	8.302.412
	6.669.228
	80,32
	19,68

	8 aprilie 1990
	8.453.695
	6.698.491
	79,23
	20,77

	10 octombrie 1993
	8.861.833
	7.019.925
	79,21
	20,79

	22 septembrie 1996
	9.145.598
	6.982.204
	76,34
	23,66

	9 aprilie 2000
	9.372.541
	7.026.527
	74,96
	25,04


 

